Tidlig fredag eftermiddag blev en 13-årig pige fundet livløs under vandet i Sydthy Svømmebad. Personalet fik hende op og gik straks i gang med førstehjælp, og det lykkedes at genoplive pigen, der nu er kørt væk med ambulance. Politiet kender på nuværende tidspunkt ikke mere til hendes tilstand. Familien er underrettet. - Hun har været i svømmehallen med sin 13-årige veninde. Hun har noget langt hår, og håret er så kommet ind i udsugningen til rensepumpen, så hun ikke kan komme op igen, lyder det fra vagtchef ved Midt- og Vestjyllands Politi, Ole Vanghøj. Politiet er nu på stedet og undersøger nærmere, hvad der er sket. Man ved ikke, om ulykken skyldes en fejl i svømmehallen eller ej. - Nu skal vi have tjekket op med tilsynsmyndighederne, om alt fungerer som det skal, og der skal laves tiltag for at undgå, at det sker igen.

Referat:
Personalet i en svømmehal i Thy gik straks i gang med førstehjælp, da en pige blev fundet livløs under vandet.